Nog ŉ tragedie tref Kennedy-familieMaeve en Gideon Kennedy McKean. Foto: Facebook Die soektog na twee lede van die Kennedy-familie is eers gestaak nadat geen tekens van die ma en seun gevind kon word nie, het die Amerikaanse kuswag aangekondig. Maeve Kennedy McKean (40), kleindogter van die Amerikaanse senator Robert F. Kennedy en kleinniggie van oudpres. John F. Kennedy, en haar agtjarige seun Gideon het vermoedelik verdrink in die Chesapeake Bay-monding in die Amerikaanse state van Maryland en Virginia. Die kuswag het Donderdagaand inligting ontvang dat twee persone gesien is waar hulle in ŉ kano sukkel om na die oewer terug te keer naby Herring Bay. David McKean, Maeve se man, het aan The Washington Post gesê sy vrou en seun het omstreeks 16:00 Donderdag die kano in die monding uitgeroei om ŉ bal te gaan kry wat in die water beland het, waarna hulle nie daarin kon slaag om terug te roei nie. Die kuswag het in ŉ verklaring gesê dat daar langer as 26 uur ŉ uitgebreide soektog in die lug, water en op die grond was, maar dat geen teken van die ma en die seun gevind is nie. Kathleen Kennedy Townsend, Maeve se ma, het in ŉ verklaring gesê haar dogter het haar lewe daaraan toegewy om die kwesbaarstes in die samelewing te help. “Dit is met ŉ diep hartseer dat ek die nuus oordra dat die soektog na my geliefde dogter Maeve en kleinseun Gideon van ŉ reddingspoging na ŉ herwinning verander het,” het Townsend, voormalige goewerneur van Maryland, gesê. Die Kennedy-familie is in 2019 ook deur tragedie getref toe Saoirse Kennedy Hill (22), ook ŉ kleindogter van Robert F. Kennedy, ŉ oordosis medikasie geneem het. Die Kennedy-familie het oor die dekades talle tragedies beleef. John F. Kennedy, Amerikaanse president, is op 22 November 1963 in Dallas, Texas, in ŉ sluipmoordaanval doodgeskiet. Sy broer, Robert F. Kennedy, is op 6 Junie 1968 ook in ŉ sluipmoordaanval in Los Angeles doodgeskiet. John F. Kennedy jr., sy vrou Carolyn, en skoonsuster Lauren Bessette is in 1999 dood toe die ligte vliegtuig waarin hulle was in die see geval het.